寄敦夫弟
作者：李若水
朝代：宋

paragraphs: 秋風秀庭槐，舉子勤朝課。
丹詔日邊下，收攬不貲貨。
小陸富才藻，振筆追楚些。
朱絲有知音，白雪定寡和。
銳氣壓同流，龍泉不容剉。
芥視青紫榮，未語手先唾。
我昔游詞場，一飛脫轗軻。
咫尺看青霄，三年困巡邏。
虛名損富貴，此生分寒餓。
輸他阿買輩，官高金印大。
造物端戲人，益知吾道左。
願爾早著勳，替我雲山卧。